C 397/39

Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 397/13)

Šiuo paskelbimu suteikiama teisė pateikti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Estepa“

ES Nr.: PDO-ES-0341-AM02 – 15.11.2021

SKVN (X) SGN ( )

1. Pareiškėjų grupė ir teisėtas interesas

Saugomos kilmės vietos nuorodos „Estepa“ reguliavimo taryba (isp. Consejo Regulador de la Denominación de Origen Protegida „Estepa“); Adresas: Polígono Industrial Sierra Sur, Avda. del Mantecado 7, 41560 Estepa (Seville), Tel.: 955912630–607436353, el. pašto adresas: secretaria@doestepa.es

Saugomos kilmės vietos nuorodos „Estepa“ reguliavimo taryba turi veiksnumą ir teisėtą interesą pateikti šią pakeitimo paraišką pagal 2011 m. kovo 25 d. Andalūzijos vyriausybės įstatymo Nr. 2/2011 dėl žuvininkystės ir maisto pramonės sektorių kokybės 13 straipsnio 2 dalies a punktą.

2. Valstybė narė arba trečioji šalis

Ispanija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☒ Geografinė vietovė

☒ Kilmės įrodymas

☒ Gamybos būdas

☐ Ryšys su geografine vietove

☐ Ženklinimas etiketėmis

☐ Kita

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

5.1. Produkto specifikacijos B dalis „Aliejaus fizinės, cheminės ir juslinės savybės“ ir bendrojo dokumento 3.2 punktas „Produkto, kuriam taikomas 1 punkte nurodytas pavadinimas, aprašymas“ keičiami taip:

— įtraukiamas analizės metodas K268.

K270 arba K268: ≤ 0,18

Pagrindimas

Analizės metodas K268 pagal 1991 m. liepos 11 d. Komisijos reglamentą (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų turėtų būti laikomas lygiaverčiu šiuo metu produkto specifikacijoje nurodytam metodui K (2).

— Įtraukiamos papildomos vertės 2/1, 2/2, 2/6, 3/1, 3/2, 3/6, 4/1, 4/2, 4/3, 4/4, 4/5, 4/6, 4/7, 4/8, 4/9, 4/10, 5/1, 5/2, 5/3, 5/4, 5/5, 5/6, 5/7, 5/8, 5/9, 5/10, 6/1, 6/2, 6/3, 6/4, 6/5, 6/6, 6/7, 6/8, 6/9, 6/10, 7/1, 7/2, 7/3, 7/4, 7/5, 7/6, 7/7, 7/8, 7/9 ir 7/10 pagal bromtimolio mėlynojo skalę.

Pagrindimas

Įtraukiant šias naujas vertes produkto specifikacija koreguojama taip, kad apimtų aukščiausios kokybės pirmojo spaudimo alyvuogių aliejus, dėl naujų alyvuogių giraičių ir klimato kaitos dabar gaminamus SKVN „Estepa“ geografinėje vietovėje, kurie yra puikios kokybės, tačiau šiuo metu nėra įtraukti į spalvų skalę ir todėl jiems negali būti taikoma saugoma kilmės vietos nuoroda.

— Nauji polifenolių ir tokoferolių matavimo vienetai ir teisingas analizės metodų apibrėžimas.

Polifenoliai: ≥ 405 mg/kg visiems aliejams, išskyrus iš vienos „Arbequina“ veislės alyvuogių pagamintą aliejų, kuriam taikomas ≥ 250 mg/kg reikalavimas.

Tokoferoliai: ≤ 261,1 mg/kg.

Analizės metodai

Polifenoliai: skysčių chromatografija ir UV detektorius su diodų matrica (mg/kg) arba kolorimetrija, taikant ultravioletinių spindulių spektrofotometriją (kavos rūgšties mg/kg).

Tokoferoliai: skysčių chromatografija ir fluorescencinis detektorius (mg/kg).

Pagrindimas

Dabartinis polifenolių ir tokoferolių matavimo vienetas ppm keičiamas lygiaverčiu matavimo vienetu mg/kg, kuris yra dažniausiai naudojamas teisės aktuose ir mokslinėje literatūroje.

— Alyvuogių veislių procentinės dalies koregavimas aliejuose, kurie yra iš „Hojiblanca“, „Arbequina“, „Manzanilla“, „Picual“ ir „Lechín de Sevilla“ veislių alyvuogių pagamintų aliejų mišiniai.

Formuluotė dabartinėje produkto specifikacijoje:

— „Hojiblanca“, „Arbequina“, „Manzanilla“, „Picual“ ir „Lechín de Sevilla“: — „Hojiblanca“: ne mažiau kaip 35 proc. — „Arbequina“: ne mažiau kaip 15 proc. — kitų veislių: ne mažiau kaip 5 proc.

Pakeista produkto specifikacija:

— „Hojiblanca“, „Arbequina“, „Manzanilla“, „Picual“ ir „Lechín de Sevilla“:

„Hojiblanca“ veislės alyvuogės, skinamos tik lapkričio mėn., turi sudaryti ne mažiau kaip 35 proc.

Pagrindimas

Dabartinis minimalus antrinių veislių („Arbequina“, „Manzanilla“, „Picual“ ir „Lechín de Sevilla“) procentas turėtų būti išbrauktas dėl riboto jų poveikio aliejaus juslinėms savybėms ir sunkumų tikrinant atitiktį. Ankstyvas „Hojiblanca“ veislės alyvuogių derliaus nuėmimas lapkričio mėn. ir tai, kad ši veislė sudaro daugiau nei 35 proc. mišinio, lemia šio aliejaus savybes; kitų veislių atveju tik atsiranda papildomų aromatinių niuansų.

5.2. Specifikacijos C dalis „Geografinė vietovė“ ir bendrojo dokumento 4 punktas „Trumpa geografinės vietovės apibrėžtis“ keičiami taip:

geografinė vietovė praplečiama pridedant kaimyninę Martin de la Charos savivaldybę ir keletą kadastrinių poligonų Esichos savivaldybėje (33, 34, 35, 36, 37 ir 38) bei Osūnos savivaldybėje (17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 96, 97, 102, 104 ir 105).

Pagrindimas

SKVN „Estepa“ geografinė vietovė turėtų būti praplėsta, nes atitinkamose savivaldybėse auginamos alyvmedžių veislės, klimatas, dirvožemis ir ūkininkavimo sąlygos yra panašūs į esamos vietovės, todėl galima nustatyti priežastinį ryšį ir SKVN „Estepa“ žymimų aukščiausios kokybės pirmojo spaudimo alyvuogių aliejų savybes, kurios turi būti išlaikytos.

5.3. Specifikacijos D dalis „Įrodymas, kad produktas kilęs iš produkto specifikacijoje nurodytos vietovės“ keičiama taip:

1 punkto trečioje pastraipoje žodžiai „Prieš prekybos metus ir prekybos metais“ pakeičiami žodžiais „Visus metus...“.

4 punkto ketvirtoje pastraipoje žodžiai „laboratorijos išduotas patvirtinimas“ keičiamas teisingesne formuluote „,už kokybę atsakingo personalo arba aliejaus spaudyklos vadovybės išduotas patvirtinimas“.

Be to, kadangi dabartiniame tekste aprašomi procesai, apimantys daugybę su popieriniais dokumentais susijusių užduočių ir taikyti tuomet, kai IT sistema ir atsekamumo priemonės buvo mažiau pažengusios ir suskaitmenintos, penkta ir šešta pastraipos keičiamos taip:

„Kokybės ir laboratorijų skyrius nustato partijos sudėtį, kurioje turi būti nurodytas kiekvienos partijos dalies kilogramų skaičius. Kiekvienos partijos perdavimas iš aliejaus spaudyklos į išpilstymo įmonę registruojamas kompiuterinėje atsekamumo sistemoje. Siekiant užtikrinti atsekamumą, aukščiausios kokybės pirmojo spaudimo alyvuogių aliejaus patalpinimo vieta, identifikavimas, registravimas bei ženklinimas aliejaus spaudyklos ir išpilstymo įmonės sandėliuose registruojami naudojant kompiuterizuotą atsekamumo procedūrą“.

5 punkte žodžiai „Reguliavimo tarybos išduotų sertifikavimo etikečių skaičius...“ keičiami formuluote „Reguliavimo tarybos išduotų arba paskirtų sertifikavimo etikečių skaičius...“.

5.4. Į produkto specifikacijos E dalį „Gamybos būdas. a.1) Derlius“ turėtų būti įtrauktos šios nuo taisyklių nukrypti leidžiančios nuostatos:

Formuluotė dabartinėje produkto specifikacijoje:

„Arbequina“ veislės alyvuogių derliaus nuėmimas gali būti pratęstas iki gruodžio 30 d., o kitų veislių – iki sausio 15 d.

Pakeista produkto specifikacija:

„Arbequina“ veislės alyvuogių derlius nuimamas iki gruodžio 30 d., o kitų veislių – iki sausio 15 d. Šis laikotarpis gali būti pratęstas iki sausio 31 d., jei dėl oro sąlygų nepavyksta nuimti derliaus arba drastiškai padidėjus derliui neįmanoma laikytis nustatytų terminų. Reguliavimo taryba turi patvirtinti bet kokį alyvuogių derliaus nuėmimo laikotarpio pratęsimą ir informuoti visus veiklos vykdytojus.

Pagrindimas

Alyvuogių derliaus nuėmimo laikotarpis turėtų būti pratęstas iki sausio 31 d., nes buvo nustatyta, kad, atsižvelgiant į jų fizines, chemines ir juslines savybes, iš alyvuogių, surinktų iki tos datos, galima ir toliau gaminti aukščiausios kokybės pirmojo spaudimo alyvuogių aliejų, kurio kokybė atitinka produkto specifikacijos reikalavimus. Reguliavimo taryba turi patvirtinti tokį pratęsimą, jei dėl oro sąlygų nepavyksta nuimti derliaus arba drastiškai padidėja derliaus dydis, o visi veiklos vykdytojai turi būti iš anksto informuoti.

BENDRASIS DOKUMENTAS

„Estepa“

ES Nr.: PDO-ES-0341-AM02 – 15.11.2021

SKVN (X) SGN ( )

1. (skvn arba sgn) pavadinimas (-ai)

„Estepa“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kurio pavadinimas nurodytas 1 punkte, aprašymas

Aukščiausios kokybės pirmojo spaudimo alyvuogių aliejus, gaunamas iš išvardytų alyvmedžio (Olea europaea, L.) veislių alyvuogių; keturios aukščiausios kokybės pirmojo spaudimo alyvuogių aliejaus rūšys:

— „Hojiblanca“, „Arbequina“, „Manzanilla“, „Picual“ ir „Lechín de Sevilla“

— „Hojiblanca“ ir „Arbequina“

— „Hojiblanca“

— „Arbequina“

Visas aukščiausios rūšies pirmojo spaudimo aliejus būtinai turi būti gaunamas mechaniniu arba fiziniu būdu, nes tokiu būdu nepakenkiama aliejaus savybėms, aliejus išlaiko savo skonį, aromatą ir vaisių, iš kurių gaminamas, savybes.

Alyvuogės turi būti registruotų veislių, skinamos tiesiogiai nuo medžių, kai subręsta tiek, kad iš jų galima spausti tipišką vaisių aliejų.

Kilmės vietos nuoroda gali būti naudojama tik aukščiausios kokybės pirmojo spaudimo alyvuogių aliejams, kurie po brandinimo rūsiuose atitinka šiuos reikalavimus:

juslinis „vaisių“ pojūčio medianos vertinimas: ≥ 4,5;

juslinis kartumo pojūčio medianos vertinimas: ≥ 3 ir ≤ 6;

juslinis aitrumo pojūčio medianos vertinimas: ≥ 3 ir ≤ 6;

rūgštingumas (%): ≤ 0,3;

peroksidų indeksas (mEq O2/kg): ≤ 15;

UV sugeriamumas (K270 arba K268): ≤ 0,18 mEq aktyviojo deguonies vienam kilogramui aliejaus;

natūralūs antioksidantai, polifenoliai (kavos rūgšties proc.): ≥ 405 (mg/kg);

„Arbequina“ veislės alyvuogių natūralūs antioksidantai, polifenoliai (kavos rūgšties proc.): ≥ 250 (mg/kg);

atsparumas oksidacijai, matuojamas valandomis taikant Rancimat metodą, kai oro srautas yra 10 l/val. esant 100 °C arba 120 °C: ≥ 43.6 val. esant 100 oC ir ≥ 7 val. esant 120 oC;

tokoferoliai: ≤ 261,1 mg/kg.

Aliejaus spalva pagal bromtimolio mėlynojo skalę gali atitikti šias vertes: 2/1, 2/2, 2/3, 2/4, 2/5, 2/6, 3/1, 3/2, 3/3, 3/4, 3/5, 3/6, 4/1, 4/2, 4/3, 4/4, 4/5, 4/6, 4/7, 4/8, 4/9, 4/10, 5/1, 5/2, 5/3, 5/4, 5/5, 5/6, 5/7, 5/8, 5/9, 5/10, 6/1, 6/2, 6/3, 6/4, 6/5, 6/6, 6/7, 6/8, 6/9, 6/10, 7/1, 7/2, 7/3, 7/4, 7/5, 7/6, 7/7, 7/8, 7/9 ir 7/10.

Dėl ankstyvo derliaus nuėmimo šie aliejai pasižymi žalių, o ne sunokusių alyvuogių vaisių kvapu, paprastai alyvuogių, kurios jau nebėra žalios, bet dar nėra sunokusios.

Aliejų savybės skiriasi, priklausomai nuo panaudotos alyvuogių veislės:

— „Hojiblanca“, „Arbequina“, „Manzanilla“, „Picual“ ir „Lechín de Sevilla“

„Hojiblanca“ veislės alyvuogės, kurių derlius nuimamas tik lapkričio mėn., turi sudaryti ne mažiau kaip 35 proc.

Šios rūšies aliejaus vaisių kvapas labiau primena žalias alyvuoges nei sunokusias, jo stiprumas vidutinis. Jis kartokas ir aitrokas – tai būdinga sezono pradžioje pagamintam aliejui.

— „Hojiblanca“ ir „Arbequina“

Šis aliejus gaminamas iš tokių alyvuogių veislių tokiomis proporcijomis: 20–80 proc. „Hojiblanca“ veislės ir 80–20 proc. „Arbequina“ veislės.

Šios rūšies aliejaus vaisių kvapas labiau primena žalias alyvuoges nei sunokusias. Jis kartokas ir aitrokas – tai būdinga sezono pradžioje pagamintam aliejui.

— „Hojiblanca“

100 proc. aukščiausios kokybės pirmojo spaudimo „Hojiblanca“ veislės alyvuogių aliejus, t. y. aliejus, pagamintas tik iš „Hojiblanca“ veislės alyvuogių.

Šios rūšies aliejaus vaisių kvapas labiau primena žalias alyvuoges nei sunokusias.

Jis kartokas ir aitrokas – tai būdinga sezono pradžioje pagamintam aliejui.

— „Arbequina“

100 proc. aukščiausios kokybės pirmojo spaudimo „Arbequina“ veislės alyvuogių aliejus, t. y. aliejus, pagamintas tik iš „Arbequina“ veislės alyvuogių.

Aukščiausios rūšies pirmojo spaudimo aliejaus „Arbequina“ su saugoma kilmės vietos nuoroda „Estepa“ vaisių kvapas labiau primena žalias alyvuoges nei sunokusias; jis kartokas ir aitrokas.

3.3. Pašarai (taikoma tik gyvūniniams produktams) ir žaliavinės medžiagos (taikoma tik perdirbtiems produktams)

Netaikoma.

3.4. Specialūs gamybos veiksmai, atliktini nustatytoje geografinėje vietovėje

Auginimas ir aliejaus spaudimas.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Netaikoma.

3.6. Specialios produkto registruotu pavadinimu ženklinimo etiketėmis taisyklės

Etiketėje ir etiketės nugarėlėje privalomas užrašas Denominación de Origen Protegida „Estepa“ („Saugoma kilmės vietos nuoroda „Estepa“).

Kiekvienos įregistruotos prekybos įmonės produktų etiketės turi būti patvirtintos kontrolės tarnybos.

Ant bet kokios pakuotės, kurioje aliejus parduodamas vartotojams, turi būti garantiniai lipdukai, reguliavimo tarybos remiantis „Kokybės ir procedūrų vadovu“ sužymėtos ir išsiųstos vienkartinės etiketės arba etikečių nugarėlės, kurios klijuojamos parduotuvėse, aliejaus spaudyklose arba įregistruotose išpilstymo įmonėse.

4. Glaustas geografinės vietovės apibūdinimas

Geografinė vietovė apima šias dvylika Sevilijos provincijos savivaldybių: Aguadulce, Badolatosa, Casariche, Estepa, Gilena, Herrera, Lora de Estepa, Marinaleda, Pedrera, La Roda de Andalucía, El Rubio ir Martín de Jara. Ji taip pat apima Esichos savivaldybės 33–38 kadastrinius poligonus, Osūnos savivaldybės 17–33, 96, 97, 102, 104 ir 105 kadastrinius poligonus bei žemę vienoje Kordobos provincijos savivaldybėje – Puente Chenilyje, o tiksliau – vietovėje, vadinamoje Miracheniliu.

5. Ryšys su geografine vietove

5.1. Geografinės vietovės ypatumai

Kalkingas šios geografinės vietovės dirvožemis, vandens trūkumas, nuo kurio kenčia Estepos regionas, žemyninis klimatas, kuriam būdingos karštos vasaros ir šaltos žiemos – šie veiksniai leidžia alyvuogėms greičiau užaugti ir subręsti.

Tyrimai rodo, kad tokio tipo dirvožemis skatina didesnę mitybos požiūriu ypač svarbių antioksidantų, t. y. tokoferolių, ypač alfa-tokoferolio, kuris yra pagrindinis antioksidantas (> 90 proc.), koncentraciją.

Ši geografinė tikrovė ir tai, kad Estepos regione auginama daugybė alyvmedžių, vedančių valgomąsias alyvuoges (beveik 30 proc. bendro Estepos regione užauginamų alyvuogių kiekio skirta valgomųjų alyvuogių sektoriui), nulėmė, kad tradiciškai alyvuogių derlius nuimamas labai anksti; viena vertus, su dirvožemiu ir klimatu susiję gamtiniai veiksniai pagreitina alyvuogių nokimą, kita vertus, prisideda ir kultūrinis nuolatinio rinkimo veiksnys, nes derlius pradedamas rinkti rugsėjo mėn. ir paeiliui renkamos valgomosios alyvuogės, o vėliau – aliejui spausti skirtos alyvuogės.

Tokia praktika suteikia aliejams įvairių cheminių ir juslinių niuansų.

5.2. Produkto ypatumai

— SKVN „Estepa“ aliejams būdingas specifinis kartumo pojūtis, kurio mediana yra 3–6.

— Jų „vaisių“ pojūčio vertė neprilygstama, didesnė nei 4,5, o tai yra vienas aukščiausių reikalavimų Europos Sąjungoje.

— Jų sudėtyje yra daugiau fenolio junginių, nei kitų rūšių aliejuose arba tos pačios rūšies, bet kitoje vietovėje pagamintame aliejuje.

— Būdingas didelis atsparumas oksidacijai.

— Didelė pigmentų, ypač chlorofilų ir karotenų, koncentracija (bromtimolio mėlynojo skalė).

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Svarbūs du veiksniai: viena vertus, natūralūs ekosistemos plėtros veiksniai, kita vertus, žmogiškasis veiksnys. Agrologiniai veiksniai turi įtakos polifenolių kiekio augimui, todėl, kaip nurodyta specifikacijoje, padidėjo tokoferolių kiekis.

Šiame regione dirvožemis organiniu požiūriu yra skurdus. Kalkingas dirvožemis nulėmė peizažą ir augalų pasirinkimą, pavyzdžiui, alyvmedžius ir stiprių, atsparių augalų veisles, kurios geriau nei bet kurios kitos veislės gali prisitaikyti šioje vietovėje. 95 proc. dirbamos Estepos regiono žemės apsodinta alyvmedžių giraitėmis.

Taigi šis veiksnys (didelis kiekis alyvmedžių, visų pirma „Hojiblanca“, bet ir kitų pripažintų veislių, augančių kalkingame dirvožemyje) lėmė, kad dėl visų šių veislių ypatybių gaminamas išskirtinio skonio ir itin juntamo vaisių skonio aliejus.

Iš atliktų tyrimų matyti, kad tokios rūšies dirva sudaro sąlygas antioksidantams tokoferoliams kauptis (o tai itin svarbu mitybos požiūriu).

Dar vienas natūralus veiksnys, turintis įtakos šiam aliejui, yra vietinis klimatas, ypač vandens trūkumas, nuo kurio kenčia Estepos regionas; toks vandens trūkumas turi įtakos aliejaus, pagaminto iš šio regiono alyvuogių, kartumui; šis kartumas yra ryškesnis palyginti su kitose vietovėse pagamintais aliejais ar net aliejais, pagamintais iš tos pačios veislės, bet kitose vietovėse.

Be to, nedidelis lietaus kiekis ir klimato veiksnys, susijęs su šiltesnėmis nei kaimyniniuose regionuose, kuriems būdingas žemyninis klimatas, vasaromis, turi įtakos greitesniam alyvuogių augimui ir nokimui, taigi ir ankstesniam derliaus nuėmimui.

Galiausiai, didžiausią įtaką turi žmogiškasis veiksnys. Istoriškai Estepos regione auga daugybė alyvmedžių, skirtų valgomųjų alyvuogių gamybai (maždaug 30 proc. bendros alyvuogių gamybos skirta valgomųjų alyvuogių pramonei), todėl tradicinis derliaus nuėmimo procesas čia pradedamas anksčiau nei visuose kituose pasaulio regionuose; viena vertus, su dirvožemiu ir klimatu susiję gamtiniai veiksniai pagreitina alyvuogių nokimą, kita vertus, prisideda ir kultūrinis nuolatinio rinkimo veiksnys, nes derlius pradedamas rinkti rugsėjo mėn. ir paeiliui renkamos valgomosios alyvuogės, o vėliau – aliejui spausti skirtos alyvuogės.

Tokia praktika suteikia aliejams įvairių cheminių ir juslinių niuansų.

Nuoroda į paskelbtą specifikaciją

Visą produkto specifikacijos tekstą galima rasti adresu https://juntadeandalucia.es/export/drupaljda/PliegoEstepamodificado2.pdf

arba naršant Regioninės žemės ūkio, žuvininkystės ir darnaus vystymosi ministerijos interneto svetainėje (https://www.juntadeandalucia.es/organismos/agriculturaganaderiapescaydesarrollosostenible.html): „Areas de actividad“ („Veiklos sritys“), po to „Industrias y Cadena Agroalimentarias“ („Žemės ūkio produktų perdirbimo pramonė ir žemės ūkio maisto produktų grandinė“), „Calidad“ („Kokybė“), „Denominaciones de Calidad“ („Kokybės sistemos“) ir galiausiai „Aceite de Oliva Virgen Extra“ („Aukščiausios kokybės pirmojo spaudimo alyvuogių aliejus“).

(1) OL L 343, 2012 12 14, p. 1.

(2) OL L 248, 1991 9 5, p. 1..